Metodologia organizării şi susținerii tezei de doctorat

SCOSAAR

Metodologia organizării şi susținerii tezei de doctorat

**I Dispoziții generale**

Prezenta metodologie a fost elaborată în acord cu prevederile următoarelor acte normative:

- Legea învăţământului superior nr. 199/2023 din 4 iulie 2023;

- Regulamentul - cadru privind studiile universitare de doctorat nr. 3.020/08.01.2024;

- Regulamentul de organizare a studiilor universitare de doctorat în cadrul Școlii de Studii Avansate a Academiei Române - 2024

 Institutele de cercetare ale Academiei Române abilitate să organizeze studii universitare de doctorat sunt urmtoarele:

1. Institutul de Statistică Matematică și Matematică Aplicată „Gheorghe Mihoc-Caius Iacob”

2. Institutul de Matematică „Simion Stoilow”

3. Institutul Astronomic

4. Institutul de Chimie Fizică „Ilie Murgulescu”

5. Centrul de Chimie Organică „Costin D. Nenițescu”

6. Institutul de Geografie

7. Institutul de Geodinamică „Sabba S. Ștefănescu”

8. Institutul de Biologie și Patologie Celulară „Nicolae Simionescu”

9. Institutul de Biochimie

10. Institutul de Biologie

11. Institutul de Virusologie „Ștefan S. Nicolau”

12. Institutul de Antropologie „Francisc I. Rainer”

13. Institutul de Speologie „Emil Racoviță”

14. Institutul de Lingvistică Iorgu Iordan - Al. Rosetti”

15. Institutul de Istorie și Teorie Literară „George Călinescu”

16. Institutul de Arheologie „Vasile Pârvan”

17. Institutul de Istorie „Nicolae Iorga”

18. Institutul de Filosofie si Psihologie „Constantin Rădulescu Motru”

19. Institutul de Etnografie și Folclor „Constantin Brăiloiu”

20. Institutul de Studii Sud Est Europene

21. Institutul National de Cercetări Economice „Costin C. Kirițescu”

22. Institutul de Cercetare a Calității Vieții

23. Institutul de Cercetări Juridice „Acad. Andrei Rădulescu”

24. Institutul de Mecanica Solidelor

25. Institutul de Cercetări pentru Inteligență Artificială „Mihai Drăgănescu”

26. Institutul de Istorie „G. Barițiu” Cluj-Napoca

27. Institutul de Lingvistică și Istorie Literară „Sextil Pușcariu” Cluj Napoca

28. Institutul de Chimie Macromoleculară „Petru Poni” Iași

29. Institutul de Istorie „A. D. Xenopol”

30. Institutul de Arheologie Iași

31. Institutul de Informatică Teoretică Iași

32. Institutul de Chimie „Coriolan Drăgulescu” Timișoara

33. Institutul de Istoria Artei „George Oprescu”

**II. Teza de doctorat - Elaborare și susținere**

Studiile universitare de doctorat se finalizează prin elaborarea şi susţinerea publică a tezei de doctorat. Teza de doctorat este o lucrare originală, rezultatul unei cercetări ştiinţifice, care conține rezultate originale. Aceasta este rezultatul unei activităţi de cercetare ştiinţifică desfăşurată de studentul-doctorand sub coordonarea conducătorului de doctorat, pe parcursul programului de studii universitare de doctorat.

Menționarea sursei pentru orice material preluat în teză este obligatorie.

Criteriile de evaluare a calităţii unei teze de doctorat au în vedere rezultatele de cercetare prezentate în teză, obţinute în cadrul programului de studii universitare de doctorat. La aprecierea tezei de doctorat, referenţii evaluează şi rezultatele ştiinţifice publicate sau acceptate pentru publicare.

Studentul-doctorand este autorul tezei şi îşi asumă corectitudinea datelor şi informaţiilor prezentate în teză, a opiniilor formulate şi a demonstraţiilor făcute în teză.

Conducătorul de doctorat are obligaţia să asigure îndrumarea ştiinţifică, profesională şi deontologică a fiecărui student-doctorand și să depună toate diligenţele în ceea ce priveşte verificarea conformităţii tezelor de doctorat în raport cu cerinţele specifice unei creaţii originale.

În cazul în care există un acord de cotutelă încheiat între SCOSAAR şi o altă instituţie organizatoare de doctorat, documentele vor fi întocmite și semnate de către ambii conducători de doctorat.

În cazul în care există un acord de cotutelă încheiat între SCOSAAR şi o instituţie organizatoare de doctorat din străinătate, parcursul programului de studii, teza de doctorat elaborată şi condiţiile de susţinere publică trebuie stabilite astfel încât să fie respectate prevederile legale aplicabile la nivelul ambelor state. În caz contrar, procedura administrativă desfăşurată de IOSUD va fi invalidată, iar titlul de doctor nu se va acorda.

**A. Verificarea similitudinilor**

În cazul în care sunt îndeplinite toate obligațiile din planul studiilor universitare de doctorat și cele prevăzute în contractul de studii, studentul doctorand și conducătorul de doctorat pot face demersurile pentru susținerea tezei de doctorat.

Totodată, studentul-doctorand completează și depune la institutul organizator de doctorat (IOD), în 3 exemplare, Cererea referitoare la demararea procedurilor de analiză a similitudinilor (Anexa 1) și formularul Date verificare ANTIPLAGIAT (Anexa 2).

Studentul-doctorand predă teza de doctorat în format electronic la secretariatul şcolii doctorale, împreună cu rezumatul tezei de doctorat în limba română şi într-o limbă de circulație internațională, precum și declaraţia pe propria răspundere cu privire la originalitatea tezei de doctorat (Anexa 3).

Cererea va fi înregistrată la IOD, apoi la registratura Academiei Române. După înregistrarea acesteia, cererea scanată împreună cu teza de doctorat în format digital și formularul Date verificare ANTIPLAGIAT în format word, se vor transmite la adresele de email: marianap@acad.ro și scosaar@acad.ro. În e-mail studentul-doctorand va menționa la subiect solicitarea privind verificarea tezei de doctorat.

 Raportul de similitudini este transmis studentului doctorand, conducătorului de doctorat și Serviciului Programe de Cercetare si Doctorat. Pe baza acestuia, se va întocmi, în două exemplare, Rezoluția conducătorului de doctorat și a comisiei de îndrumare și integritate academică. Aceasta va fi semnată de conducătorul de doctorat (persoană desemnată pentru analiza raportului de similitudine) și de comisia de îndrumare și integritate academică (Anexa 4)

În situația în care raportul de similitudini indică nevoia realizării unor modificări ale tezei de doctorat, după efectuarea acestora, sunt reluate etapele descrise anterior (Anexele1-4).

**B. Comisia de îndrumare și integritate academică. Presusținerea tezei de doctorat**

Pe parcursul desfășurării contractului de studii doctorale, studentul-doctorand este sprijinit de o comisie de îndrumare şi integritate academică formată din 3 membri. Aceștia pot face parte din echipa de cercetare a conducătorului de doctorat sau pot fi alte persoane afiliate şcolii doctorale sau cadre didactice şi de cercetare neafiliate acesteia. Cel puţin un membru al acestei comisii este din afara Academiei Române. Studentul-doctorand întocmește și depune la IOD Cererea referitoare la demararea procedurilor de evaluare a tezei de către comisia de îndrumare și integritate academică (Anexa 5). Ulterior soluționării acesteia, studentul-doctorand va susține teza de doctorat în fața Comisiei de îndrumare şi integritate academică.

 În cazul în care comisia de îndrumare şi integritate academică, recomandă îmbunătățiri, adăugarea unor informații în teza de doctorat care modifică structura tezei care a fost verificată prin sistemul antiplagiat sau propune refacerea tezei până la o anumită dată, teza va fi reanalizată urmând ca apoi să se organizeze o nouă presusținere (redepunerea Anexelor 1 - 5).

După presusținere, conducătorul de doctorat și comisia de îndrumare şi integritate academică decid asupra depunerii oficiale a tezei și organizării susținerii publice (Anexa 6). Procesul verbal, în două exemplare, va fi însoțit de referatul de acceptare al conducătorului de doctorat.

**C. Depunerea oficială a tezei de doctorat la Institutul în cadrul căruia studentul-doctorand și-a desfășurat activitatea doctorală**

În vederea demarării procedurilor pentru susținerea tezei de doctorat, la nivelul institutului organizator de doctorat (IOD), studentul-doctorand și conducătorul științific vor ține seama de prevederile impuse de legislația în vigoare pentru organizarea și susținerea publică a tezei de doctorat.

În urma obținerii deciziei din partea conducătorului de doctorat și a membrilor comisiei de îndrumare și integritate academică asupra depunerii oficiale a tezei și organizării susținerii publice, studentul-doctorand predă la IOD referatul de acceptare al conducătorului de doctorat şi acordul membrilor comisiei îndrumare şi integritate academică. Teza de doctorat se depune în mod oficial la secretariatul şcolii doctorale, în format tipărit şi în format electronic, însoțită de Rezoluția conducătorului de doctorat și a comisiei de îndrumare și integritate academică cu privire la Raportul de Similitudine (Anexa 4), rezumatul tezei de doctorat în limba română şi într-o limbă de circulație internațională, CV-ul doctorandului.

Responsabilul cu studiile doctorale din IOD certifică îndeplinirea de către doctorand a tuturor obligaţiilor din cadrul programului de studii universitare de doctorat (Anexa 9).

După certificarea îndeplinirii tuturor obligaţiilor din cadrul programului de studii universitare de doctorat, studentul doctorand depune la IOD declarația referitoare la luarea la cunoștiință privind publicarea în previzualizare a tezei de doctorat (Anexa 10) şi data estimată pentru susţinerea publică (Anexa11).

Persoana responsabilă cu doctoratele din cadrul IOD înregistrează la SCOSAAR documentele mai sus mentionate, cu mimimum 5 zile înainte de data solicitață pentru publicare (Anexele 10 și 11). SCOSAAR încarcă teza de doctorat și anexele sale (transmise anterior pentru analiza similitudinilor) pe platforma naţională gestionată de Unitatea Executivă pentru Finanţarea Învăţământului Superior, a Cercetării, Dezvoltării şi Inovării (UEFISCDI).

Teza de doctorat şi anexele sale vor fi disponibile pentru consultare publică timp de 90 de zile calendaristice, înainte de susţinerea publică, pe platforma naţională gestionată de UEFISCDI, în conformitate cu prevederile legale în vigoare în domeniul drepturilor de autor.

În perioada în care teza este publică pe platforma naţională, orice persoană fizică sau juridică poate formula observaţii cu privire la existenţa unor abateri de la standardele de etică şi deontologie, inclusiv din perspectiva existenţei plagiatului. Observaţiile pot fi depuse online, la adresa de e-mail: sesizaritezedoctorat@acad.ro sau la registratura IOSUD – Academia Română.

 Observaţiile primite sunt înaintate spre analiză şcolii doctorale unde studentul doctorand își desfășoară activitatea, studentului-doctorand, conducătorului de doctorat și comisiei de indrumare și integritare academică în vederea întocmirii unui raport care va fi depus la SCOSAAR de către IOD unde este înmatriculat studentul doctorand, în termen de 10 zile calendaristice de la primire.

SCOSAAR va transmite raportul către CSUD pentru analiză şi decizie în vederea validării iniţierii procedurii de susţinere publică a tezei de doctorat. Acest raport va face parte din dosarul de doctorat.

Dacă decizia CSUD este de validare, se iniţiază procedura de susţinere publică a tezei de doctorat prin stabilirea comisiei de doctorat.

În cazul în care CSUD invalidează iniţierea procedurii de susţinere publică a tezei de doctorat, şcoala doctorală și IOD unde studentul doctorand își desfășoară activitatea primesc recomandări privind refacerea tezei de doctorat şi eliminarea situaţiilor neconforme cu standardele de etică şi deontologie. Studentul-doctorand are obligaţia remedierii conţinutului tezei în termen de 3 luni de la comunicarea deciziei de invalidare a susţinerii, cu reluarea procedurii de punere în transparenţă a lucrării.

Propunerea conducătorului/conducătorilor de doctorat privind componența comisiei de susținere publică a tezei de doctorat (Anexa 12) se va înainta Serviciului Programe de Cercetare și Doctorat și va fi însoțită de următoarele documente în copie: procesul verbal de presusținere (Anexa 6), Rezoluția conducătorului de doctorat și a comisiei de îndrumare și integritate academică cu privire la Raportul de Similitudine (Anexa 4). Componenţa comisiei de doctorat este propusă de conducătorul de doctorat, avizată de Școala doctorală şi aprobată de CSUD și Directorul SCOSAAR. Comisia de doctorat este alcătuită din minimum 5 membri: preşedintele, ca reprezentant al IOSUD, conducătorul de doctorat şi cel puţin 3 referenţi din ţară sau din străinătate, specialişti în domeniul în care a fost elaborată teza de doctorat, din care cel puţin 2 referenți îşi desfăşoară activitatea în afara IOSUD respective. Membrii comisiei de doctorat au diplomă de doctor şi au cel puţin funcţia didactică de conferenţiar universitar sau de cercetător ştiinţific gradul II ori au calitatea de conducător de doctorat, în ţară sau în străinătate.

Toate documentele ce constituie dosarul de doctorat trebuie sa fie corecte și complete.

**D. Demararea procedurii de susținere publică a tezei de doctorat**

 Se recomandă ca procedura de susținere publică a tezei de doctorat să se inițieze cu minimum 150 zile calendaristice înainte de data propusă pentru susținerea publică.

 Rapoartele referenților oficiali, membri ai comisiei de doctorat semnate în original (câte 2 exemplare) se depun, semnate și datate, cu cel puţin 25 zile înainte de susţinerea tezei, conform Regulamentului SCOSAAR. Astfel, organizarea ședinței de susținere publică a tezei de doctorat poate fi demarată de către IOD numai după ce s-au primit rapoartele de evaluare ale tuturor referenților oficiali.

 Cererea pentru fixarea datei de susținere publică a tezei de doctorat, întocmită de către studentul-doctorand, avizată de conducătorul de doctorat şi de preşedintele comisiei de susţinere se înregistrează la IOD, cu minimum 25 de zile calendaristice înainte de data propusă pentru susţinere. Data propusă pentru susţinere (Anexa 14) nu poate fi stabilită mai devreme de data estimată anterior pentru susţinerea publică, consemnată în Anexa 11. Aceasta va include în mod obligatoriu data, locaţia şi ora de susţinere, conducătorul sau conducătorii de doctorat, precum şi locul unde textul integral al tezei poate fi consultat în format tipărit.

 După avizarea cererii pentru fixarea datei de susținere publică a tezei de doctorat de către conducătorul de doctorat şi de preşedintele comisiei de doctorat, IOD va afișa cu minimum 25 zile calendaristice înainte de data propusă pentru susținere, anunțul susținerii publice pe site-ul institutului (Anexa 15). Cererea avizată, referatele membrilor comisiei și link-ul unde este afișat anunțul susținerii publice vor fi transmise Serviciului Programe de Cercetare si Doctorat la adresa de email scosaar@acad.ro. Serviciul Programe de Cercetare și Doctorate va posta pe site-ul Academiei Române, link-ul primit de la IOD.

**E. Susținerea tezei de doctorat**

Susţinerea tezei de doctorat poate avea loc în prezenţa a cel puţin 4 dintre membrii comisiei de doctorat, cu participarea fizică obligatorie a preşedintelui comisiei şi a conducătorului de doctorat, pentru ceilalţi membri ai comisiei fiind posibilă participarea şi în sistem de videoconferinţă online (înregistrarea va fi anexă la dosarul de doctorat). Dacă un referent al comisiei de susținere publică a tezei de doctorat nu poate fi prezent la susținerea publică, este necesară completarea de către acesta a unui document (în 2 exemplare semnate olograf) (Anexa 16).

Susţinerea publică include obligatoriu o sesiune de întrebări din partea membrilor comisiei de doctorat și a publicului.

Pe baza susţinerii publice a tezei de doctorat şi a rapoartelor referenţilor oficiali, comisia de doctorat evaluează şi deliberează asupra calificativului pe care urmează să îl atribuie tezei de doctorat. Calificativele care pot fi atribuite sunt: "Excelent", "Foarte bine", "Bine", "Satisfăcător" şi "Nesatisfăcător".

Dacă studentul-doctorand a îndeplinit toate cerinţele prevăzute în programul de cercetare ştiinţifică şi aprecierile asupra tezei de doctorat permit atribuirea calificativului "Excelent", "Foarte bine", "Bine" sau "Satisfăcător", comisia de doctorat propune acordarea titlului de doctor.

În cazul atribuirii calificativului "Nesatisfăcător", comisia de doctorat precizează elementele de conţinut care urmează să fie refăcute sau completate în teza de doctorat şi solicită o nouă susţinere publică a tezei. A doua susţinere publică a tezei are loc în faţa aceleiaşi comisii de doctorat ca şi în cazul primei susţineri. În cazul în care şi la a doua susţinere publică se obţine calificativul "Nesatisfăcător", titlul de doctor nu se acordă, iar studentul-doctorand este exmatriculat.

Procesul-verbal al susţinerii publice (Anexa 17) include anexa cu întrebări și răspunsuri precum și următoarele informații:

a) calificativul propus;

b) indicarea comisiei de specialitate a CNATDCU căreia îi este arondat domeniul de studii universitare de doctorat în care a fost absolvit programul de studii;

c) data susţinerii publice a tezei de doctorat.

În anexa Procesului-verbal al susţinerii publice se precizează motivația calificativului acordat și elementele care trebuie refăcute/completate în teza de doctorat, dacă este cazul.

Institutele au obligația să transmită Serviciului Programe de Cercetare si Doctorat în maximum 5 zile de la data susținerii tezei, dosarul de doctorat atât în format fizic cât și electronic (stick). Teza de doctorat se va depune în două exemplare. Un exemplar al tezei de doctorat este destinat Fondului intangibil al Depozitului legal care va fi depus de către IOSUD la Biblioteca Națională a României după obținerea titlului de doctor și va fi însoțit de un CD ce va conține teza de doctorat în format pdf editabil.

Serviciul Programe de Cercetare și Doctorat va transmite dosarul de doctorat Secțiilor științifice din cadrul Academiei Române spre avizare. După obținerea avizului, IOSUD solicită Ministerului Educației intrarea în procedura de evaluare la nivelul CNATDCU (Anexa 18).

Structura dosarului de doctorat şi accesul la acesta vor fi reglementate printr-o procedură elaborată de CNATDCU şi aprobată prin ordin al ministrului educaţiei, cu respectarea legislaţiei în vigoare.

În termen de 90 de zile calendaristice de la primirea dosarului de doctorat, CNATDCU emite un aviz conform cu privire la respectarea procedurii administrative desfăşurate la nivelul IOSUD şi respectarea criteriilor minimale pentru acordarea diplomei de doctor. Procedura administrativă include ca pas distinct verificarea declaraţiei privind originalitatea lucrării şi analizarea rapoartelor privind gradul de similitudine.

În cazul în care CNATDCU decide că procedura administrativă desfăşurată la nivelul IOSUD nu a respectat prevederile prezentului regulament, dosarul de doctorat va fi transmis înapoi către IOSUD pentru a fi reanalizat şi completat. Decizia va fi transmisă de către IOSUD SCOSAAR, Școlii doctorale din care face parte studentul doctorand. Dosarul de doctorat poate fi retransmis către CNATDCU pentru o nouă analiză doar după reluarea procedurilor prevăzute în prezenta metodologie privind susținerea publică.

**III. Conferirea titlului de doctor**

În termen de 30 de zile calendaristice de la primirea avizului conform emis de către CNATDCU, IOSUD emite decizia de acordare a diplomei de doctor, semnată de Preşedintele Academiei Române, întocmeşte şi eliberează diploma de doctor.

După emiterea diplomei de doctor, teza de doctorat, în format digital şi tipărit, se arhivează la biblioteca IOD, cu termen permanent.

Dacă studentul-doctorand nu optează pentru publicarea distinctă a tezei sau a unor capitole din aceasta, forma digitală a tezei rămâne publică şi va putea fi accesată liber pe platforma naţională gestionată de UEFISCDI, inclusiv după emiterea deciziei de acordare a diplomei de doctor. Tezei i se va atribui o licenţă de protecţie a dreptului de autor.

Dacă studentul-doctorand optează pentru publicarea distinctă a tezei de doctorat sau a unor capitole din aceasta, el primeşte un termen de graţie de maximum 24 de luni pentru realizarea acestei publicări, timp în care teza de doctorat, în format digital, devine inaccesibilă publicului. După expirarea termenului de graţie, în cazul în care în platforma gestionată de UEFISCDI nu a fost încărcată nicio notificare cu privire la publicarea distinctă a tezei, documentul în format digital devine automat liber accesibil, cu atribuirea unei licenţe de protecţie a dreptului de autor.

După publicarea tezei sau a unor capitole din aceasta, autorul are obligaţia de a notifica IOSUD la adresa de email scosaar@acad.ro asupra acestui fapt şi de a transmite indicaţia bibliografică şi un link către publicaţie, care vor fi făcute apoi publice pe platforma naţională gestionată de UEFISCDI.

După emiterea deciziei de acordare a diplomei de doctor, în termen de maximum 180 de zile, IOSUD are obligaţia transmiterii către Biblioteca Naţională a României a unui exemplar tipărit al tezei de doctorat şi al anexelor acesteia, conform Legii nr. 111/1995 privind Depozitul legal de documente, republicată, exemplar destinat Fondului intangibil, precum şi a unui exemplar digital al acestora, pe suport electronic, destinat consultării la cerere, la sediul Bibliotecii Naţionale a României, de către orice persoană interesată, cu respectarea reglementărilor legale în vigoare.

IOSUD elaborează şi adoptă regulamente privind standardele de calitate care trebuie respectate în elaborarea tezei de doctorat. Aceste standarde vor fi corelate cu standardele minimale elaborate de CNATDCU pentru acordarea diplomei de doctor, precum şi cu ghidul privind redactarea tezelor de doctorat elaborat de CNATDCU.

Calitatea de student-doctorand încetează la acordarea titlului de doctor.

Anexele ce vor sta la baza întocmirii dosarului de susținere a tezei de doctorat sunt următoarele, în ordinea cronologică a întocmirii lor:

|  |  |  |
| --- | --- | --- |
| Denumire | Conținut | Nr  exemplare în format tipărit |
| Anexa 1 | Cererea de demarare a procedurilor de analiză a similitudinilor | 3 |
| Anexa 2 | Date necesare pentru verificarea tezei de doctorat | 2 |
| Anexa 3 | Declarația semnată de studentul-doctorand privind asumarea răspunderii asupra tezei și luarea la cunoștință a prevederilor legale | 2 |
| Anexa 4 | Rezoluția conducătorului de doctorat și a Comisiei de îndrumare și integritate academică cu privire la Raportul de Similitudine | 2 |
| Anexa 5 | Cererea  referitoare la demararea procedurilor de evaluare a tezei de către comisia de îndrumare și integritate academică (presusținere) | 2 |
| Anexa 6 | Proces-verbal privind susținerea tezei în fața conducătorului de doctorat și a comisiei de îndrumare şi integritate | 2 |
| Anexa 7 | Lista publicațiilor rezultate în urma cercetării științifice din programul de studii doctorale | 2 |
| Anexa 8 | Declaratie privind opțiunile studentului-doctorand absolvent cu referire la publicarea tezei de doctorat | 2 |
| Anexa 9 | Referat preliminar de verificare a îndeplinirii cerinţelor legale în vederea susţinerii tezei de doctorat | 2 |
| Anexa 10 | Declarația doctorandului referitoare la luarea la cunoștiință privind publicarea în previzualizare a tezei de doctorat | 3 |
| Anexa 11 | Cererea doctorandului referitoare la data estimată pentru sustinerea publică a tezei de doctorat | 3 |  |
| Anexa 12 | Propunerea conducătorului de doctorat privind componența comisiei de susținere publică a tezei de doctorat | 3 |
| Anexa 13 | Adeverință depunere teză la IOD | 2 |
| Anexa 14 | Cerere stabilire dată susținere publică | 2 |
| Anexa 15 | Anunțul susținerii publice | 2 |
| Anexa 16 | Vot prin corespondență | 2 |
| Anexa 17 | Proces-verbal privind susținerea publică a tezei | 3 |

Alături de :

|  |
| --- |
| * Teza de doctorat și anexele sale
 |
| * Rezumatul în limba română al tezei de doctorat
 |
| * Rezumatul într-o limbă de circulație internațională al tezei de doctorat
 |
| * Curriculum Vitae al studentului-doctorand
 |
| * Curriculum Vitae al fiecărui membru din comisia de doctorat semnat în original (scanat distinct pentru fiecare membru în parte).
 |
| * Referatul de acceptare al conducătorului de doctorat
 |
| * Acte de studii certificate conform cu originalul de către persoana responsabilă cu doctoratele din IOD
 |
| * Acte de identitate certificate conform cu originalul de către persoana responsabilă cu doctoratele din IOD
 |
| * Referatele membrilor comisiei de susținere (cu excepția presedintelui comisiei)
 |

Acronime

|  |  |  |
| --- | --- | --- |
| CNATDCU | - | Consiliul Național de Atestare a Titlurilor, Diplomelor şi Certificatelor Universitare |
| CSUD | - | Consiliul Studiilor Universitare de Doctorat din SCOSAAR |
| IOD | - | Institutul organizator de doctorat |
| IOSUD | - | Instituție Organizatoare de Studii Universitare de Doctorat |
| SCOSAAR | - | Școala de Studii Avansate a Academiei Române |
| UEFISCDI | - | Unitatea Executivă pentru Finanţarea Învăţământului Superior, a Cercetării, Dezvoltării şi Inovării |